שו"ת הרשב"א החדשות (מכתב יד) סימן שסז

\*) מאמר על ישמעאל שחבר על הדתות והוא כסיל שדבר אף על דתנו השלמה והוא לרב הגדול רבינו שלמה בר אברהם בן אדרת ז"ל

ראיתי אויל חכם בעיניו כסיל אחד ישמעאל התעהו עינו ושבשוהו עורונו לדבר אף על ספרנו המקודש ספר תורת משה רבינו עליו השלום. והעצב הנבזה הזה יגבב גבבין להשיב דבריו אשר לא הבין. ותחלת סכלותו אמר כי מצא מן הפחיתות מה שייחס הספר אל יהודה מן הזנות עם כלתו, ואל ראובן מן הזנות עם אם אחיו דן ונפתלי. ואלו1 דבריו. ואף על פי שאין מן הראוי לענות כסיל כאולתו כל שכן בדבר שתשובתו פשוטה לכל אדם ואפילו לתינוקות, עם כל זה אני משיב עליו למען לא יהיה חכם בעיניו כל זונה אחריו, והאמת יורה דרכו.

ואומר כי דברים אלו כשאר כל הדברים שיראו בעיני כל חולק בתורתנו שהם הפך הנאות וכל שכן מה שנגלתה חטאת העם הגדולה2, יחזק בעיני כל בעל שכל שכלל תורתנו וכל מה שכתוב בה מן הנסים והאותות וקרבתנו אל השי"ת אמת. ויתבונן כל בן דעת, אם יש עם רבים או יחידים חוקקים על ספר חטאיהם הגדולים ומרים3 הלב, למען יעמדו ימים רבים לזכור עון להתפש. ואלו יכתבו אותם מרצונם אין אונס. לא יתכן שיסבול זה דעת מי שקרוי אדם שיתכן זה במי שיש לו שום שכל אנושי. ועתה ראה חטא אשר הגדילוהו מן הנטיה מן האמת והנאות שאין ערוך אליו, הוא ענין העגל, וכן ענין המרגלים וכפירתם במה שאמר להם אבי הנביאים משה רבינו ע"ה עד שהגיעם ענשם ליפול פגריהם לכל פקודיהם במדבר, וזה נכתב לנו על ספר, וכאלה רבים. זה כלו וכל מה שבתורה מעיד עדות אמת מספרנו4 המקודש אמת לא נוסף בו ולא נגרע ממה שהיה וקרה מן המרי או מן הגדולה דבר רק נכתב הכל באמת.

ועתה ראה עוד מן התמה, כי עמינו עם היות חולקים עלינו אנשים או עמים רבים באמונה, אין אחד מהם טוען עלינו שלא יהיה כולל עמינו שרינו מלכינו בעלי הרגש, ולא חשבנו מקדמים להם רק בצורה אנושית לבד5. וכבר הורו6 כל בעלי הדתות שהתורה כלה קבלת משה רבינו ע"ה מפי הגבורה בסיני נמסרה לעם ישראל, לא שמענו אחד מבעלי הדתות חולק בזה וכופר בעקרים האלו, והנצרים והישמעאלים כלם בהסכמה הזאת מבלי מפקפק. ואתה בן אדם פקח עיניך וראה, אם הושם זה בספר מפי מרע"ה הנה אמת, ואם נוסף בו לאחריו איך סבל מלכנו דוד וכלל המלכים היוצאים מן השלשלת לכתוב זה בספר שבו הוא מפרט והוא7 נולד מן הזנות ולא מחקוהו. ועוד שיסבול שיכתב בספרו שהיתה אמו הבאה ממואב עקרה מן הזנות שזנתה אם המשפחה עם לוט אביה, וכן כלתו שהיתה עמונית. היסבול זה דעת שום בעל הרגש לולי שנכתב כן מפי האל ית' על ידי נביאו ע"ה. ואם יטעון הטוען שזה כלו נוסף בספר, וכן כל מה שבא בתורה מן החלק הזה, לאחר החרבן. עתה ירגיש כל מרגיש וכל מי שיש לו מוח בקדקדו, אם היה באפשר ללקט כל הספרים שהם ביד הישראלים ממזרח וממערב מצפון ומים וישבשו אותם באותו השבוש ולא ימלט אחד מהם שיתחלף מחברו בענין או במלה מן המלות. ומי היה זה המשבש הדת ושונא האומה שילקט כל הספרים עד שלא נותר אחד ושבש את כלם, גם ספרי הנביאים והכתובים שבאים בהם מן הענינים האלה רבים, וזה כלו נעשה עד שלא הרגיש בו אחד מבעלי הדת. ואם היה מלך או שר אויב ושונא ליהודים וקבץ את הכל ובכח ידו כתב כן ופחדו ממנו כל המקומות שלא להסיר משם מה שכתב ושבש, אין זה אלא מטענות משוגע מבולבל המוח סכל שאין קץ לסכלותו, ואי אפשר שלא נמלט אחד באחד מן הקצות או באחד מן הבורות. ואם יתקבצו כל המלכים וכל הלשונות עתה לעשות כן לא יוכלו. אף כי לאחר זמן היו היהודים מתקנים השבושים ומסירים הנוסף. ועוד דבר זה אי אפשר להיות ככה, כי איך לא נודע איה ואיפה היה המשוגע המשבש כל זה. והנה הנצרים שהם קודמים לעם הישמעאלים הזונים אחר טעותם והם בעלי מחלוקתנו בזאת האמונה ומחטטים אחרינו עד שלא הניחו דבר להשיב לנו8 השיבו על זה. ובלי ספק כי עם הנצרים חכמים בספרי הקדש ר"ל ספר תורה וכלל כל הנביאים והכתובים מעם הישמעאלים הרבה, וראה אם הם אף על פי שהיו קודמים אם מצאו השבוש הזה, ועם חברתם9 הגדולה, אם נודע להם שנודע בכל ספרי הקדש ענין מכלל הענינים, ואלו היה באמת היו הם בלי ספק מגיעים לענין זה. ואיך יבוא המשוגע הזה לשבש ספרי קדש ספרי אמת שהוציאו קדמוני הקדמונים והוציאו10 כל ימיהם בהם לדבר באותיות ולספור במנין פסוקי כלל הספרים והאותיות ועוד במלא וחסר בקרי וכתיב בקרי ולא כתיב ומן הדקדוקים האלה רבים לא הגיע אליהם אחד מבעלי הדתות זולתי עמנו, וזה כלו יאות באמת לתורת אמת וכתובים נאמרים מפי הגבורה לענינים11 אלהיים שלא נפלו במכתב דרך מקרה. וכן עמדו החכמים שקבלו התורה מפי מ"ר ע"ה ומסרוה לתלמידיהם ודקדקו בכלל המצות עד שלא השאירו מלה מיותרת בכלל התורה שלא באו לענין12. וזה מבואר נגלה לכל מי שנתעסק בספרי החכמים הקודמים בפירושי התורה, והוא התלמוד הערוך בידינו דור אחר דור עד בית שני ומקובל עד בית ראשון עד הנביאים עד יהושוע וזקנים עד מר"עה ששמע וקבל מפי הגבורה בסיני. והמשוגע הזה חסר המוח איך בא להטיל שבוש בספר מקודש מדוקדק בכל הדקדוקים הרבים והעצומים האלה שלא הגיע לדקדוקו שום ספר בשום עם ולשון, אין זה כי אם עורון ותמהון לבב וחולי המוח ששלט בו.

עוד אמר המשוגע, שמצא בספר דברים שיש לו בהם מאד מן הנטיה והחלוף עד שלא יוכל אחד מבעלי הדת מהם13, ושבח עצמו באותן הדברים שמצא ואמר שלא נתעורר בהם אחד מהקודמים, ועוד אמר שהקשה בהם רבים מחכמינו ונתבלבלו בהם. והוא כי בתורה בשער הד' מן הספר השני14 בזכרון הקבלת מר"עה בשליחות פרעה, זכר בני יעקב ובניהם ותולדתם ואמר ואלה שמות בני לוי למשפחותם וזכר בני לוי בן יעקב ומהם היו שלשה גרשון קהת ומררי, אח"כ זכר בני גרשון ובני מררי, ואח"כ אמר ויהיו בני קהת מאה ושלושים15 שנה, וזכר שהיו לקהת מן הבנים ד', והם עמרם מוליד משה ואהרן ע"ה ויצהר וחברן ועזיאל, אח"כ זכר שעמרם16 היו לו מן הבנים נדב ואביהוא אלעזר ואיתמר ובן בנו שנקרא פנחס ושהיו לקרח מן הבנים אסיר ואלקנה ואביאסף. אח"כ בא בשער הא' מן הספר הד'17 שהשי"ת צוה מר"עה בחדש הב' בשנה הב' לצאתם מארץ מצרים שיקח מנין בני ישראל בזכרונם, אח"כ זכר מספר בני קהת אשר זכרנו לבדו כל אשר היה מהם מבן חדש ומעלה ועלו והגיעו ח' אלפים ושש מאות הנזכרים18 והיה נשיא עליהם אליצפן בן עזיאל19 בן קהת בן לוי בן יעקב, וכשמספר הנזכרים מבני קהת באלה הנזכרים אשר היו שנותם מל' שנה ועד בן נ' שנה היו אלפים ושבע מאות20 זכרים. ואמר המשוגע הזה, וזה מן הדברים הבטלים שיוכלו היות, אשר הגיעו בני קהת לארבע בלבד והגיעו בני אלה הד' לשבעה זכרים בלבד אחד מהם משה ואהרן21 ע"ה ומכללן אליצפן הנשיא עליהם. אמר המשוגע היאמין זה דעת בעל שכל. עד כאן דבר המשוגע.

ואני אומר, כי בזה ששבח עצמו שלא קדמו אדם שהגיע לאותם הדברים שמצא, אמר אמת שלא קדמו אדם להגיע אל תכלית חולי המוח כמותו. ואשר אמר כי נתבלבלו רבים מחכמינו בתשובת שגעונותיו, שקר דבר וענה בחכמים או כזב שלא דבר עם חכם מחכמינו מעולם. ואני שואל אל המשוגע הזה, אם זאת חשבת לנטיה מן הראוי והאפשר, מי גרם אליך ליתפס בנטיה מועטת ולא נתפשת בנטיה גדולה מזו לכמה חלקים מן הצד הזה. אם ראית הספר הזה כבר ידעת וראית בו ששאר השבטים כלם נתרבו הרבה במספר ממספר שבט לוי, ושהיו הב' המולידים22 הראשונים הנזכרים בכתב מועטים ותולדותיהם כיוצא בהם זכורים מתי מספר מועט ורבו אותו ממנין אשר זכרת הרבה מאד. הלא תראה ראובן בן יעקב, שזכר הכתוב23 שהוליד מן הבנים חנוך ופלוא חצרון וכרמי וזכר שהוליד פלוא שהיה אחד מן הד' אחד והוא אליאב ואליאב הוליד מן הבנים ג' והם נמואל ודתן ואבירם, ועם כל אלה שהיו המולידים מועטים זכר אותם באותו מנין שהיה בשנה הב' לצאתם מארץ מצרים שמנו שם בני קהת שעלו בני ראובן מבן כ' שנה ומעלה לזה המספר24, צא וחשוב לכמה יעלו מספרם אם תספרם מבן חדש ומעלה. והנה יהודה בן יעקב היו לו מן הבנים שהעמידו תולדות שלשה שלה ופרץ וזרח והיו לפרץ ב' שהם חצרון וחמול, ועלה מספרם מבן כ' שנה ומעלה ע"ו אלף ות"ק25, ואם היינו מונין מספרם מבן חדש ומעלה היה מן הראוי לעלות למאתים אלף או יותר. וא"כ בא ותקשה לזה, כי לפי דעתך זה יותר יוצא מן קו הראוי והנאות. אלא שכל זה שבוש ממך ונטיה מן האמת.

עוד אקדים ואומר, כל בן דעת צריך לדעת כי לא יתכן לעם ולא אפילו ליחיד אחד להוסיף מדעתו בספר מן הספרים הקודמים ואפילו חברו אחד מן החכמים הקודמים מעצמו, בלתי אם יצטרך אותו הוספה לסבה מן הסבות, אם שיחזיק אמונתו עם אותו ההוספה או שיחשוב שתתעלה באותו ענין שהוסיפו מדרגה מן המדרגות לאומתו, כמי שבא לבדות מלבו להוסיף ולכתוב שנעשו לו או לאומתו פלא מן הפלאים26 וכיוצא בזה, אבל בלתי סבת שום תועלת אי אפשר למי שנמנה מכלל בני אדם להוסיף דבר גדול או קטון או ענין מן הענינים, ולמה ולו אין תועלת של כלום נמצא. וכל שכן אומה אחת מן האמות בהסכמת כלם. וזה מושכל ראשון. כ"ש שהוסיפו כל העם או שיסכלו להוסיף27 בספר מקודש נתן להם ע"י אדון כל הנביאים מר"עה קבלו מפי הגבורה, ושיוסיפו ענינים אין תועלת לעמנו בזה כלל ואין בזה שום סבה שתוליד מסובב שיש חפץ בו. וצא וראה איזה ענין או איזה תועלת או איזה מעלה יוסיפו לנו יתרונות בחשבונות וזכר הספורים הראשונים אשר זכרנו. וכשאנו מסתכלים בענין אמתי, היה מן הגדולה והמעלה נוספת לנו אלו היינו מתי מספר בצאתנו ממצרים כי יתפרסם הפלא הגדול והמופת החזק שיכבשו אנשים מועטים בלי כח ארצות ל"א מלכים, וכענין האמור בגדעון28 ויאמר ה' לגדעון רב העם אשר אתך מתתי את מדין בידם פן יתפאר ישראל עלי לאמר ידי הושיעה לי, וכתיב29 ויאמר ה' לגדעון עוד העם רב וגו' ויהיו מספר המלקקים בידם אל פיהם ג' מאות איש וגו' ויאמר ה' אל גדעון בשלש מאות האיש המלקקים אושיע אתכם ונתתי את מדין בידיך.

ועוד אשוב לגלות שבוש המשוגע הזה ואומר, אלו היינו רוצים לבא עליו מצד הענין עצמו אשר לקח ר"ל מצד ענין האבות והתולדות אשר זכר הכתוב, יש לנו להשיב ולומר שלא כל התולדות אשר היו להם זכר הכתוב רק מקצת מהם או מקצת מן הנזכרים, ואף על פי שהיו להם או למקצתם בנים אחרים רבים מאלה, אלא שלא זכר כאן רק אותם שהיה הצורך מביא לזכרם, מפני שאלה היו ראשי בית אבות למשפחותיהם והאחרים בלבד30 יקראו על שמם, כאשר קרה ליוסף שלא זכר הכתוב מכל בניו רק מנשה ואפרים מפני שאלה ראש לכל הנולדים מיוסף אביהם, וכאשר התנבא עליהם יעקב אבינו ע"ה31 ומולדתך אשר הולדת אחריהם לך יהיו על שם אחיהם יקראו בנחלתם32. והנה כאן ר"ל בזכרון בני קהת לא זכר רק אותם שהיו ראשי אבות למשפחותם, ואף על פי שזכר בסופם נדב ואביהוא והם לא היו ראשים למשפחה כי מתו בחיי אהרן אביהם ובנים לא היו להם, דע שחייב זכרונם הענין שקרה להם בהקריבם אש זרה לפני ה', שהתורה הקדימה לזכור ולסדר ענין לענין שצריך לזכור בו לאחר זמן. ולסבה הזאת הן רוב ספורי התורה כמו שאכתוב לך למטה. ומה שיגלה לך עוד מה שאמרנו בזכרון קצת הנולדים לסבה33 השאר, הוא שזכר מן האבות והתולדות בנים ובני בנים וזכר בני אהרן ולא זכר בני משה כלל, אף על פי שהכתוב מפורש בו שהעיד34 קודם זה שנים גרשום ואליעזר, והם העמידו תולדות מרובות יותר מכלם כמו שכתוב בדברי הימים35 בני משה גרשום ואליעזר בני גרשום שבואל הראש ויהיו בני אליעזר רחביה הראש ולאביו אליעזר36 בנים אחרים ובני רחביה רבו למעלה. הנה הראיתיך בעיניך שלא זכר הכתוב שם כל הנולדים לקהת, ואפשר שכן לא זכר שאר הנולדים להם רק אלה לסבה שאמרתי. והטעות37 הזאת בעצמה מספקת מלבד שאפשר שלא38 לבני משה שלא זכר בכאן בנים מרובים, וכן העיד הכתוב שם ובני רחביה רבו למעלה.

עוד מן הטענות האמתיות בהנהגת הטבע התמידי יש עוד כמה למי שלא יפתה עצמו להתעקש ולהחזיק בתרמית בבחירה ממנו, והוא כי אין מן המחויב להיות כל תולדות משפחה שוות, ר"ל שאם האב והבנים לא הרבו בנים שלא יולידו בני הבנים רק במספר תולדות האבות, כי יש מרובה בבנים יותר מאבותיו ומשאר אחיו, ואפשר שבני הבנים לקהת הולידו בנים הרבה. והנה ראובן בן יעקב שהיה גדול האחים לא הוליד רק ד' בנים, ודן לא הוליד אלא אחד והוא חושים, ובנימין שהיה קטן האחים היו לו י' בנים קודם שירד למצרים39. ועוד כי אפשר כי הרבו נשים והולידו בנים הרבה. וזה אינו יוצא מגדר הראוי. הלא תראה אבצן אשר היו לו ל' בנים ול' בנות40, ובאר הכתוב הסבה כי נשים רבות היו לו, והנה גדעון הוליד ע' בנים, ואפשר הוא שיולד לאדם אחד אלף בנים, ומה הוא מן התמה אם נולדו לשלמה אלף בנים או אפילו אלפים אחרי מה שייחס לו הכתוב41 שהיו לו שרות ז' מאות והפלגשים ג' מאות. ועוד בזמננו במלכי הישמעאלים ושריהם בנים רבים מנשים רבות, הראית שיש בהם מן התמה בזה והנטיה מן האפשר הקרוב ואף מן הנטיה מן הראוי. סוף דבר לא יקרא לזה נטיה רק מי שנטה לבו לחלוק לשקר ומוצא עילה מצד הכפירה בדברי מר"עה. כ"ש שזה אי אפשר לשום חולק לשומו מכת הנמנע. א"כ נשאל למשוגע הזה, אף אם תשים זה מכת האפשר הרחוק, אם היה כבר היה, כל אפשר רחוק פעמים יבא, ושים זה מכת האפשר הרחוק. ואם אתה מכחיש מדעתך מה שאמרו ואפילו היו המספרים רבים והמעידים עליו, אם כן כבר שמתו מכת הנמנע כמו שאמרנו. וכ"ש בחוק הבורא ית' אם ירצה להרבות העם או המשפחה שאין לו מונע, ולא יכפור בזה רק הכופר בכל הדתות. והנה הכתוב מעיד שכן הבטיח הכתוב לאבות, לאברהם אמר42 הבט נא השמימה וספור הכוכבים אם תוכל לספור אותם ויאמר לו כה יהיה זרעך, וליצחק אמר43 והרבתי את זרעך ככוכבי השמים, וליעקב אמר והבטיחו44 אל תירא מרדה מצרימה כי לגוי גדול אשימך שם, וכתיב45 רבבה כצמח השדה נתתיך. וזו סבה מן הסבות האלהיות להראות לפרעה ולכל עמו שאין בידם לענות את העם אשר ברכו ה' להמעיטו, ואף כי צוה בהריגת הילדים יענוהו46 אותם בעבודה קשה למנוע מהם התולדות, וכמו שהעיד הכתוב47 על זה וכאשר יענו אותו כן ירבה וכן יפרוץ. ועוד כשתבין התולדות שאפשר שהיו בזמן עמידתם במצרים שישאו נשים ויולידו בזמן שהיו ראוים לישא אשה, יעלה החשבון למספר גדול אף כשנודה שלא היתה עמידתם במצרים ר"דו48 ושלא הולידו תאומים. ואל יתחייב שלא היו נושאים עד שיגיעו לעשרים שנה או לשלושים ושלא היו נושאים רק אשה אחת ושלא היו מולידים רק שלשה או ארבעה בנים. כי הנה יוסף כשירד למצרים היה בן י"ז שנה עודנו רועה את אחיו בצאן49, ולאחר מכירתו ירד יהודה מאת אחיו ולקח אשה עדולמית והוליד ממנה ג' בנים והשיאן בזה אחר זה, ואחר מות שני בניו הראשונים ועמד מן השנים כמה שעבר ולא נתן תמר כלתו לשלה בנו וראתה כי גדל ולא נתנה לו עשתה מה שעשתה והוליד ממנה פרץ וזרח50, ואחר נשא פרץ אשה והוליד שני בנים חצרון וחמול, והיה כל זה קודם ירידת יעקב למצרים כי כלם נמנו על הבאים ליעקב מצרימה51, וכשתחשוב כל השנים שעברו ממכירת יוסף עד ירידת יעקב לא עמדו לכל היותר רק לעשרים ושתים שנה, כי היה בן ל' שנה בעמדו לפני פרעה52 ושבע שני שבע ושני שני רעב53, צא וחשוב וחלוק בתולדות, ונמצאת אומר שהיו נושאים ומולידים לכל היותר בני שבע שנים54, ואנו אין לנו להרחיק כל המקראות. וזה כלו לחשבון רז"ל55, כל שכן לכשתלך אחר פשוטי הכתובים שהיתה עמידתם במצרים ת"ל שנה, כמו שכתוב56 ומושב בני ישראל אשר ישבו במצרים שלשים שנה וארבע מאות שנה.

עוד תשוב תראה, והנה בזמן המבול לא נמלט רק נח ושלשת בניו שם חם ויפת, והולידו בניו בנים אחר המבול והיו לחם מן הבנים ארבעה כוש ומצרים ופוט וכנען, וכוש הוליד ששה סבא וחוילה וסבתא וסבתכה ורעמה ונמרוד57, ונמרוד היה שלישי לתולדות נח חם כוש נמרוד, ולא מנה הכתוב רק עשרה58 בנים עד נמרוד. וזכר כי נמרוד מלך והיתה ראשית ממלכתו ארבע מדינות גדולות בבל וארך ואכד וכלנה, ואח"כ זכר כי יצא אשור ובנה את נינוה ואת רחובות עיר ואת כלח ורסן בין נינוה ובין כלח היא העיר הגדולה. ויש לך לדעת כי מנח ועד אותו זמן ימים מספר היו, כי אף מנח ועד אברהם שהיה לאחר זה הזמן כמו שיראה מפשוטי הכתובים, לא היה בין נח59 ובין אברהם רק כשלש מאות שנה, כי כשתדקדק בחשבון התולדות תמצא כי כשמת נח היה אברהם בן נ"ח שנה ונח חי אחר המבול ש"ן שנה60, ותולדות הראשונות של בני נח לא היה להם שום תחבולה להרבות נשים כי לא נמלטו רק שלשתם עם ג' נשותיהם, ואם כן לפי טעם המשובש הזה איך היה באפשר שבזמן מועט עלו כל כך בני חם עד שמלך עליהם נמרוד ובנה כל המדינות הגדולות האלה והעיר שהעיד עליה הכתוב שהיא העיר הגדולה, ובאמת לא נבנתה למלאות אותה יתושים כי אם אנשים רבים שכבר נולדו ונתרבו בזמנו. והנה בימי אברהם היה העולם עומד על מלואו עד שהיו בארץ מועטים ט' מלכים61 נלחמו את הה'. ונח ראה מג' בניו העולם מלא. ואם יטעון המשוגע כנגד כל זה ויכפור בכל, נשוב ונאמר אליו אם יודע שום סבה שגרמה לנו להרבות במספר האנשים הנזכרים לנו ואיזה צורך הביאנו לזה.

ועתה אשוב לבארו62 ולסלק קושיא אפשר לזה ולשאר בעלי המחלוקת להסתבך בה ולקטרג. והיא שטען עלינו מכל מקום מה צורך הביא ספרנו המקודש לספר בספור יהודה עם כלתו וענין ראובן עם אשת אביו ואם אחיו. וזאת שאלה לא תחייבנו על כל פנים על תשובתה, ודי לנו בהיותנו יודעים שהכל מיד השם ית' למרע"ה, ואין החיוב מכריחנו לדעת למה, כמו שלא יחייבנו לדעת מפני מה אסר החזיר, ויותר מה שאסר שעטנז וחייב לבישתו לכהן בבגדי כהונה, ואסר השחיטה מן העורף וחייב אותה במליקת העוף, וכן כלל כל המצות. ודי לנו שאנו יודעים ידיעה אמיתית כי לא לחנם63 שאין בדברי השם יתברך דבר בטל, ית' וית' צונו ונעשה רצונו, והוא אמר וספר כל אותם בספורים64 ונדע כי לא לחנם נאמרו. ועם כל זה יש מהם שטעמם נגלה לבעלי העינים ונאות. ואני כבר הקדמתי לך למעלה כי סבת רוב ספורי התורה לתועלות ידועות, ומהם שיזכור ענין מפני שאנו צריכים לו במקום אחר לידע ממנו ענין יחייב הרחקה מן ההרחקות או יחייב עשית ענין מן הענינים, כספור ענין לוט עם בנותיו, להרחיק שתית היין הרבה מי שמכיר בטבעו שתבלבל דעתו בו עד שישתכר, כי הנה שתיתו סבבה הקלקלה הזאת ללוט, עם היות כונת הזנות לצורך גדול לקיום העולם לפי דעתם. ומפני שלא ראתה התורה למנוע שתית היין ולא יוכל לתת שעור לשתיתו עד שתתיר התורה בדרך משל שתיית הרביעית ותאסור יותר משתיית הרביעית וכיוצא בזה, ספר הכתוב התקלות הנולדות ממנו לתועלת גדולה שיהא זהיר ונזהר ממנו כל איש כפי אשר יכיר כל אחד בטבעו65.

וכן בספור עניני יהודה וכלתו הטעם יותר נגלה, לפי שראתה התורה לחייב ביבום אשת אח שמת בלא בנים ושהיה הענין נאות וראוי בטבע למי שיודע בסוד הטבע, עד שיהודה צוה כן לבניו ונתן להם סבה להקים לאחיהם זרע ואף על פי שעדיין לא נצטווינו על היבום, ומן הראוי להיות אחד מן הקרובים מייבם ומקיים גם הוא זרע לקרוביו, אלא שלא רצתה התורה להתיר אשת הקרוב האסורה לו לזולת באח לבדו ולא חייבה גם כן לייבם אשת הקרובים אף על פי שאינה אסורה לו, מכל מקום הראוי למי שיעמוד על סוד הטבע שייבם אחד מן הקרובים ויקום על שם אחיו בנחלתו. ואשר יגלה לך זה הענין, בועז והגואל אשר דבר אליו בועז66 ביום קנותך השדה אשת המת קנית להקים שם המת על נחלתו. וכשתתבונן באותו הענין תראה כשנולד בן לבועז מרות אמרו השכנות67 נולד בן לנעמי, שהיו כלם בקיאים באותו העת בסוד הטבע ההוא. ואם כן אף יהודה היה ראוי לייבם קודם שאסרה התורה כלתו, שהיה68 רוצה להקדים בנו כמו שעתידה התורה לצוות, מפני שהוא הנאות והראוי לטבע ועל כן צוותה בו התורה, מכל מקום גם הוא היה ראוי לזה להקים שם לבנו. וכאשר ראתה היא כי לא נתנה לבן סבבה הקיום מיהודה, ולא על ידי זנות היה אלא ראוי. והוא הדבר שמלט אותה מן העונש, כאמרו69 ויאמר יהודה צדקה ממני כי על כן לא נתתיה לשלה בני, ולא יסף עוד לדעתה אחר שהקים ממנה זרע לבנו, מפני שהיה ענין נאות באח יותר מן האב בצווי התורה70. זה הוא שהביא ספור התורה לזכור ענינם.

וענין ראובן יש לו סבה אחרת נגלית, כי כבר ידעת כי חייבה התורה71 להכיר הבכור בנחלתו ולתת לו פי שנים, ואין מן הראוי לפרוץ הגדרים שגדרה התורה. וזה הוא שהיה מביא ליצחק אבינו ע"ה לברך את עשו ולהנחילו הארץ כי הוא הבכור, וחרד חרדה גדולה בשהעביר ושנה הסדר עד שאמר עשו את בכורתי לקח72 כמו שזכר בדברי רז"ל73. והנה יעקב העביר מראובן הבכורה והנחילה ליוסף74, ואם לא פרסם הכתוב הסבה תביא המחשבה לטעון על הצדיק יעקב אבינו ע"ה שהעביר נחלתו ברצון ממנו ולא באשמת ראובן רק מאהבה שאהב את יוסף, וכמציל את הצדיק ע"ה ומודיע הסבה הגורמת הצורך75 לאותו הספור. וזהו שהכתוב אומר76 ובחללו יצועי אביו נתנה בכורתו ליוסף77. ומכל מקום לא שכב אותה ממש רק בלבל מטתה לכבוד אמו כמו שמוזכר בדברי רז"ל, אלא שהעלה עליו הכתוב כאלו שכב כמו שאחז"ל בשבת78 כל האומר ראובן חטא אינו אלא טועה.

עוד אמר המשוגע, שהתורה לא היתה לעולם ביד יהודי אלא ביד כהן שהוא הרב לא יעלה עליה זולתו, ונשארו בזה יותר מאלף שנה והיה בקלקול זה הזמן מהפסד דתם וכפירת מלכיהם ורוצתם בעבודת הצלמים ובנות היכלות להם והריגת אנשי האמונה מהם והפסידם הנביאים והריגתם והאביד אותם מן הראשון ועד האחרון על עבודת הצלמים והנחת דת התורה מעולם, עד אשר לא נשאר להם נביא אלא אחד, ויש שאפילו אחד לא נשאר כישעיהו79 ואליהו, זולתי מאשר לא יעבור שישאר עמו השארת דתו80 ולא81 והם מודים שיואחז בן יאשיה בן אמון בן מנשה המלך המיוחס לדוד מחק כל שמותיו של האל ית' מן התורה82, ושהמלך אחריו אחיו יהויקים בן יאשיהו ושרף83 התורה בכללה84 ושהוא85 על הכלל עד שהחזירה להם אחר הכרת ממשלתם לזמן מרובה איש מן הסופרים נקרא עזרא, כמו זה לא יחזק בשארותה86 לעולם. ואם אמרו שכבר היה הקלקול87 אלה הענינים נביא ושליח יבטיח בהם הפסד התורה בקבלתם88, אמור להם שאין כל נביא שיבוא קורא עלוי ספר מי שהקדימו, כמו שלא יבוא מר"עה קריאת עלוי נבואת אברהם יצחק ויעקב ויוסף ונח, ואין ספק בהכרח שאלו הנביאים הגיע אליהם דבור וצווי לא בא למשה ע"ה בביאור כלל, ובזה לא תתחייב בדעת שיבואו נביאי ישראל בקריאת תורת מר"עה. אלו דבריו.

ואני אומר תחלת דברי פיהו סכלות, כי טעה במה שראה בתורה89 ויהי ככלות משה לכתוב את כל דברי התורה על ספר עד תמם ויצו משה את הלוים נושאי ארון ברית ה' לאמר לקוח את ספר התורה הזאת ושמתם אותו מצד ארון ברית ה' והיה שם בך לעד, וחשב כי אצל הלוים לבד היתה התורה ולא אצל כל קהל עדת ישראל. ונשתבש בזה שבוש רב, כי התורה נתונה היתה אצל כלם, כי כן כתוב90 ויכתוב משה את ספר91 התורה הזאת ויתנה אל הכהנים בני לוי הנושאים את ארון ברית ה' ואל כל זקני ישראל, והם מורי התורה והם ילמדו ויורו לכלל העם. וכן הראוי לכלל כל התורות, שאי אפשר להיות כל כוהני אומה מן האומות יודעים כל ספרי הדת והאמונה, רק הזקנים והחכמים ומביני המדע שוקדי הספרים ומלמדים ומוכיחים בדרכי הספרים שאר העם. ואין אומרים בכמות זה שיחשבו92 החכמים שבהם ואם הם רבים ששבשו את הדת. ועוד כי אי אפשר93 שיתן משה ספר לכל אחד ואחד, אלא נתן אחד לכהנים ולזקנים היודעים ספר ומנהיגי כל העם, ועוד נתן אחד לבני לוי לשום אותו מצד הארון להיות המצות ידועות כמו שאכתוב, ואחר כך בא כל אחד ואחד כפי רצונו וכתב לעצמו וקורא בו ומלמד לבניו כמו שכתוב94 ושננתם לבניך ודברת בם. וכל מלך חייב לכתוב לעצמו, שכן כתוב95 וכתב לו את משנה התורה הזאת והיתה עמו וקרא בו כל ימי חייו. ועוד תדע שבכלל ישראל כתוב96, ולמדת97 את בני ישראל שימה בפיהם, ולולי שהיה כתובה אצלם, לא היו יכולים ללמוד אותם98 ולזכור מה שבא בה בכלליה ופרטיה, כל שכן בהיותה כוללת רבוי המצוות ודקדוקיהם בפרטים וכללים הרבה מאד99. וכתוב ביהושוע שצוהו השם אחרי מות משה עבד ה'100, ושם כתוב101 לא ימוש ספר התורה הזה מפיך והגית בו יומם ולילה למען תשמור לעשות ככל הכתוב בו וכו', הנה שצוהו השי"ת לבל יסור ספר התורה מפיו, וחזק הצואה באמרו למען תשמור לעשות שאי אפשר לשמירה בלי ידיעת הספר ילמדו בו תמיד בלי הפסק.

ועוד יתבונן זה המשובש, כי נצטוינו אף לכתוב כל התורה על האבנים כדי שיעמדו אותן האבנים קיימות לעולם ללמוד מהם כל הבא ואפילו שאר העמים102, ונכתבה בשבעים לשון כרמוז במה שאמר באר היטב103, דכתיב104 והקמות לך אבנים גדולות ושדת אותם בשיד וכתבת עליהם את כל דברי התורה הזאת105, וכתיב105/ וכתבת על האבנים את כל דברי התורה הזאת באר היטב, וכן עשה יהושוע, וכן כתוב שם106 ויכתוב את משנה תורת משה אשר כתב לפני בני ישראל. והנה שכתוב שם שכתבו לפני בני ישראל, ואם כדבריו לא כתבה רק לפני הלוים.

ומה שכתבה ונתנה ללוים, לשני כונות. האחת שאם ישתבש ספר מן הספרים באות או במלה, שיהא שם ספר התורה הזה מונח לעד להסיר מכשולי הטענות107, בין שיקרה ככה וסבת108 שבושי הסופרים בין שיקרה מסבת משבש מכוון לכך. והשני שיהא שם מונח לעד ביד הרבנים הלוים שהם מורי התורה והחקים שהם פרושים לעבודת השם באמרו109 יורו משפטיך ליעקב, ואם יעברו על התורה שיהא ספר התורה ביד הלוים להוכיח בהם את ישראל ולהראותם כי יחטאו ויענשו שכבר העיד בהם השי"ת בספרו המקודש הזה, וכן כתוב שם110 והיה שם בך לעד, כי111 ידעתי כי אחרי מותי וכו'. ואם לאחר זמן חטאו קצת המלכים, לא היה זמן שלא היו בידי חכמיהם ונביאיהם הרבים אשר יהיו ביניהם ספרי התורה לאין מספר. וחלילה להיות כל ישראל נסמכים112 בחטאת המלכים, כי לא סרו מוכיחים בהם ואנשי אמת עובדים אלהים הרבה מאד, נראה113 בזמן אחאב ואיזבל אשתו שהיתה הורגת כל נביאי האמת הנחבאים אשר החביא עובדיה לבדו מהם114. ואם מחק אחד מן המלכים שמות מן התורה לא מחק את התורה. ואף אם בא למחוק את הכל ספק115 בידו, שאין זה ביד שום אדם בעולם שראו116 מלך, בלתי אם יסכימו עליו כל העם לא נשאר אחד בלתי הסכמה זו. ואפילו אם יסכימו כלם יהיה קרוב לנמנע שיוכלו למחוק את הכל. מלבד שכבר הבטיחנו השי"ת117 כי לא תשכח מפי זרעו. ומה שאמר שאנו מודים ששרף יהויקים את התורה בכללה ושאבדה מידינו עד שהחזירה עזרא, שקר ענה בנו כי לא הודינו ולא נודה כי הפכו אנו אומרים. וכן האמת כי אפילו אות אחת מן התורה לא נשתכחה ולא תשתכח, עד שאר"זל עתידה התורה שתשתכח מישראל, והקשו והא כתיב כי לא תשכח מפי זרעו, והשיבו כי כן האמת אלא שעתידין ישראל שלא ימצאו הלכה רווחת במקום אחד, כמוזכר בשבת118. ואני עתיד בע"ה לכתוב עוד לאחר דברי אלה שאר מקראות וכן קצת מדברי רבותינו ז"ל יראה מפשוטיהן ענין שיוכל זה להשתבש במה שאמר כמו שנשתבש בלקוח את ספר התורה ואפרש אותם בעזרת הבורא, ולא אאריך בזה כאן כדי שלא יתבלבל הענין שרציתי לדבר בו כאן.

ומה שאמר שלא יתחזק בהעדאת עליו אחד, זה אמת ונכון כי כלל התורה והמצוות אין ראוי להשען בו על פי אחד ואפילו היה מוחזק אותו אחד וידוע בנביא. והטענה בזה, שדברי התורה הם דברים נעלמים נצחיים לא יתחלפו לעולם והם עקרים גדולים שהכל נבנה עליהם, ואם ישען אדם בהם על נביא אחד אולי האיש ההוא איננו נביא, ואפילו אם יפעל בפלא אין פלא כל מה שיראה בעיני ההמון ואפילו בעיני חכמיהם שהוא פלא, מפני שהחכמה אין לה שעור ולא הגיע אדם לתכליתה עד שידע באמת פלא אלהי רצהו השי"ת, שדרכי הדברים הנראים שיוצאים מגדר הטבע רבים, מהם טבעיים בסבה שלמה נוהגת תמידית ומהם בתחבולה אנושית ומהם אחיזת עינים ומהם על ידי שד ומהם בפלא מוחלט רצהו הוא ית' וגזר עליו, על כן אין ראוי להשען על הפלא במצוות תורה מן התורות והאמונה. ואף אם היה נביא אמת, אפשר שנתקלקל ונשתבש באמונתו, שמקרי בני אדם רבים, וכמו שקרה לחנניה בן עזור שהיה נביא אמת ונעשה נביא שקר119, ויתעה את העם בשבוש דעתו ויאמר שהשי"ת צוהו ככה. ועל כן כשתתבונן ותסתכל בדברי התורה ובמה שנוהגת בכלל נתינת המצוות, תראה שהקפיד הכתוב בזה הרבה.

ויש לך לדעת כי הוא ית' נתן תורה לבני נח והיתה כוללת מן העקרים שבעה לבד120, ואחר כך חדש והוסיף לנו אנו קהל עדת ישראל תורה שלמה כוללת מן העקרים תר"יג121, ועליהם אין להוסיף עקר אחד לעולם ומהם אין לגרוע, ועל כן נקראת תורת ה' תמימה122, ולזה נצטוינו בבל תוסיף ובל תגרע123. והתבונן כי בשתי התורות האלו ר"ל תורת בני נח ותורת משה ע"ה, לא רצה הש"ית שיקבל אותם ממנו נביא ויקבלו אותם מן הנביא שאר העם. וזה לשתי פנות גדולות, האחד כדי שלא יוכל אחד ממי שנתחייב באורה124 בתורה להסתפק בקבלתה ולחשוד מי שקבלה שבדה מלבו או ששבש בם קצת, והוא שהיה מר"עה מזכיר125 אותם תמיד, אתה הראית לדעת126, מן השמים השמיעך את קולו ליסרך ודבריו שמעת מתוך האש127. והשניה כדי שלא יוכל לשבש בדת ובאמונה לאחר זמן, ויטעון שהשם יתברך נתן עתה על ידו תורת כן וכן, כמו שנתן תורה ראשונה מתחלה על יד הנביא הפלוני אשר קדמו. אלא קבץ כל הנמצאים באותו זמן ונתן את רוחו עליהם והתנבאו128 וקבלוה מפי הגבורה, עד שלא יהרסנה שום אדם הבא אחר נתינת התורה, כי יש לנו עליו מן הטענה אם כן יגלה לנו עתה וישמיענו אותה בדרך נבואה כמו שהראנו לפניו בנתינת התורה הראשונה ונתגלה129 לנו על הר סיני. הנה כתיב בזכרון נתינת התורה בסיני130, ויאמר ה' אל משה הנה אנכי בא אליך בעב הענן בעבור ישמע העם בדברי עמך וגם בך יאמינו לעולם, הנה ששמע העם מה שדבר עם משה. וכבר ידע כל בעל דעת שהשמיעה הזאת שמיעת השכל לא שמיעת החוש ר"ל הרגש באזן. וכן הראיה הנזכרת בענין המעמד הנכבד ההוא131 היה ראית השכל לא ראית חוש העין. וראה בתורת בני נח מן הדקדוק בדבר זה, והוא כשצוה השם יתברך שיצא מן התיבה לא דבר רק עם נח לבדו, כאמרו132 ויאמר133 אלהים אל נח צא מן התבה אתה ובניך ואשתך ונשי בניך אתך, וכשהגיע באותה פרשה אצל המצות שצוה אותם בהם כלל בניו עמו בדבור, כאמרו134 ויאמר אלהים אל135 נח ואת בניו ויאמר להם פרו ורבו וכו' כל רמש אשר הוא חי לכם יהיה לאכלה וכו' אך בשר בנפשו דמו לא תאכלו, וכלל כל הפרשה והצווי שצוה אותם. וזה מן הדקדוק הגדול שדקדק השם יתברך בנתינת התורה והמצות כמו שאמרו136. ועל כן צותה התורה שלא לשמוע ושלא להאמין עוד לשום אדם ואפילו נתן אות או מופת לבטל או לחדש מעתה דבר בכלל התורה, כי זה ראינו בעינינו ושוב אין לנו להשען בהפכו על שום נביא ואף אם נתן אות או מופת, וזה מבואר בפרשה שבאה בתורה137.

אבל מה שאמר המשבש, שלא קרא משה עלוי נבואת אברהם ויעקב ונח ואם138 אפשר שלא הגיע להם דבור או צווי, טעה בזה כי הנזכרים לא היו נביאים משתלחים כי משה רבינו ע"ה היה לנביאים השלוחים139. ומה שצוה השם יתברך לאברהם140 המול ימול יליד ביתך ומקנת כספך, לא להם היתה הצואה אלא לאברהם ועליו היה החיוב למולם. והדין כן, שאלו לא קבל עליו מקנת כסף לימול אינו רשאי לכופו, אלא שמתגלגל עמו י"ב חדש ואם לא רצה מוכרו כמוזכר ביבמות141. גם מה שאמר שלא קרא משה מה שנצטוה בו מי שקדמוהו, טעה בזה, שהרי כתב מר"עה מה שצוה השי"ת לאדם הראשון באמרו142 ויצו ה' אלהים על האדם לאמר מכל עץ הגן אכול תאכל ומעץ הדעת טוב ורע לא תאכל ממנו וכלל הענין, וכל שכן לדעתנו שזה רומז לכלל ז' מצות בני נח143. וכן צואת התורה לנח144, וצואת נח ובניו במצות פרו ורבו145, ומניעת אך בשר בנפשו דמו לא תאכלו146 שכולל מן הצואה פרטים באבר מן החי ובשר מן החי, ומניעת הרציחה כאמרו147 אך את דמכם לנפשותיכם אדרוש, שהצרכו אל אותה צואה עכשיו לפי שהיה באפשר להשתבש הדעת בהתרתו. וזה מפני שמנע השם יתברך אדם וכל דורותיו עד יציאת נח מן התיבה לבלתי אכול אחד מבעלי חיים ולא הותרו רק באכילת העשבים והפירות, באמרו148 הנה נתתי לכם את כל עץ זורע זרע אשר על פני כל הארץ ואת כל העץ אשר בו פרי עץ וכו', וזה מפני חטאו שחטא, לפי שהוא הגביר על עצמו חלקו העפרי על חלקו השכלי ובחר להיותו שוה מתדמה לשאר בעלי חיים אחר שהיה אדון עליהם ומובדל מהם, על כן הגיעו מן העונש מה שבחר והמשיך לעצמו להיות גם הבהמות שוות לו ויאסר באכילתן ורציחתן כרציחת נפש אחד ממין האנושי149, זולתי אם ישחוט ויעלה אותם ריח נחוח להשם יתברך, שחלק גבוה לא נאסר, והוא שהקריב הבל מבכורות צאנו150, וכן אדם הראשון כדעת רז"ל151 בותיטב לה' משור פר וכו'. ועתה כששטף המבול את הכל נתכפר העון ההוא להתיר להם החלק הזה מן העונש ר"ל חלק מניעת אכילת הבשר, כאמרו152 כירק עשב נתתי לכם את כל, רוצה בו אף על פי שלא התרתי לאדם ולדורותיו רק העשבים. אולי יבא153 שיותר להם אכילת כל מיני בעלי חיים ואפילו המין האנושי, ועל כן הצריך השי"ת להוציא מכלל ההתר ההוא שפיכת דם נפש האדם.

ויראה לי לפי הפשט מהמקראות, שעל הסדר הזה היה הענין באנשי המדבר על חטאתם אשר עשו את העגל, כי לולי הפעל הנפסד ההוא היו קרובים למלאכים, ואחרי החטא נגזרה עליהם המיתה ומניעת בשר התאוה כאשר יראה מפשוטי המקראות, והוא דעת ר' ישמעאל בראשון של חולין154, ובלבד בכל הראוין להקרב קרבן. הנה שחטאו באב155 או קרוב לחטאו ונענשו בקרוב לעונשו, והוא אמרו156 אני אמרתי אלהים אתם ובני עליון כלכם אכן כאדם תמותון וכאחד השרים תפולו, ומנע מהם בשר תאוה, ושם עליהם שופך דם הראוי ליקרב אם ישפכנו שלא בהקרבה כשופך דם האדם, והוא אמרו157 ואל פתח אהל מועד לא הביאו להקריב קרבן לה' דם יחשב לאיש ההוא דם שפך. והסתכל בכפל הענין, אחר שאמר דם יחשב לאיש ההוא חזר ואמר דם שפך, לכוונה הזאת שאמרתי ולומר אחר שנאסר להם חזר שפיכת דמו כשפיכת דם שזה וזו158 נאסר על הצד הזה.

ועתה יצאנו קצת מה מגדר עקר דברינו בו לפי שהמשיכנו בו הענין, ונשוב אל מה שהיתה הכונה לדבר בו. והוא מה שנצטוה בו אברהם ע"ה קרא משה ע"ה והוא ענין המילה, וכן ענין אסור גיד הנשה לבני יעקב159 כדעת האומרים שאף בני נח נצטוו בו160, כפשטו של מקרא. ומה שכתוב159 על כן לא יאכלו בני ישראל את גיד הנשה, כדעת הכל אינה הודעה אלא מניעה, כענין לא תאכלו כל נבלה161, כל נפש מכם לא תאכל דם162. וכן הצוואה שנצטוה יצחק לבלתי צאת חוצה לארץ, באמרו163 אל תרד מצרימה שכון בארץ אשר אומר אליך, וכדעת רבי'164 ז"ל שהיה עולה תמימה ואסור לצאת כאסור יציאת קדשים חוץ למקומם, וארץ ישראל כולה היתה עקידת165 יצחק אבינו ע"ה. וכן הנביאים היו מזכירים לישראל את תורת משה ומוכיחים אותם בה, כאמרו מי שהיה סוף דברי הנביאים166 זכרו תורת משה עבדי וגו', וכן ענין שלוח העבדים167.

ועתה אשוב לבאר מה שיוכל להסתבך בו אחד ממשובשי הדעת, שהתורה נשכחה מישראל או שנאבדו ספרי תורה באחד מהזמנים עד שלא ימצא ספר ביד אדם כי אם במקרה או שיקבלוה מפי אחד מן החכמים. והוא שאמרו ז"ל במסכת סוכה פ"ק168, אמר ריש לקיש הריני כפרת ר' חייא ובניו בתחלה כשנשתכחה תורה מישראל ועלה עזרא ויסדה חזרה ונשתכחה ועלה הלל הבבלי ויסדה חזרה ונשתכחה ועלו ר' חייא ובניו ויסדוה, דברים אלו יראה מפשוטן כדברי הטוען שנשתכחה לולי אחד מהיחידים המוזכרים שהחזירוה, והאמננו אנו מידיהם וקבלוה169. וזה שבוש ממי שלא ידע סבת המאמר ולא הבין מה הביאן ז"ל לתלות השכחה באותן הזמנים וחזרתם על ידי היחידים האלה. ואני אגלה לך הכוונה עד שתתברו'170 בלי שום ספק. וכבר כתבתי למעלה מאמרם ז"ל בשבת171 במה שאמרו עתידה תורה שתשתכח מישראל והקשו עליה והא כתיב כי לא תשכח מפי זרעו, וכן אתה רואה בעיניך שהיו בבבל כמה חכמים וכמה נביאים מלבד עזרא, כדניאל וחביריו ומרדכי וזרובבל, וגם חגי זכריה ומלאכי שהיו נביאי אמת לא יכחיש נבואתם אחד מבעלי הדתות, וכן היו בתוכם קהל גדול מחכמים גדולים שהיו יודעים את התורה כלה172, ואם כן מה ראו לומר שנשתכחה ותלו חזרתה בעזרא לבדו. אלא דע כי תורתנו הקדושה נקראת173 תורת ה' תמימה, ואין התמים חסר ויתר כלל, ועל כן נצטווינו בה בבל תוסיף ובל תגרע, ולא נפל בכללה אות א' אפילו174 דרך מקרה אלא בכוונה ולצורך עד שדקדקה אף במלא וחסר כי היא תגיד ותרמוז, וכן יאות לתורת אמת נתונה מפי השי"ת על יד נביאו בחירו נאמן ביתו לעמו ישראל. ואם כן אם תשתכח אפילו אחד מפרטי דקדוקי מצותיה הרי היא כאלו נשתכחה כלה, שהיא קשר אחד וכל מצותיה כלליה ופרטיה ודקדוקיה נתנו מדעה אחת ומרועה אחד. ובימי עזרא כשעלו מקצת השבי מבבל, נשארו שם כל החכמים והטובים שבעם וכמו שאמרו175 לא עלה עזרא מבבל עד שעשאה כסלת נקיה. גם בני לוי שהיו מורים את התורה, נאמרו176 עליהם יורו משפטיך ליעקב ותורתך לישראל, לא עלה אחד מהם מתחלה, כאמרו177 ובני178 לוי לא מצאתי שם, ועזרא קדש עצמו ללמדם התורה ופירושה, אף על פי שהיו שם גם חכמים אחרים וגם נביאים, כמו שתמצא שם בספר עזרא שחגי זכריה נבאו להם ועל פיהם יסדו את הבית ונזדרזו ושכללוה כאמרו179 ואתנבי חגי נביאה וזכריה בן עדוא נביאה על יהודאי, ועם כל זה לא הכין לבבו אחד מהם להרגילם וללמדם ולדרוש להם כעזרא, ומפיו למדוה שהיה להם למורה ומרגיל ודורש להם עד שלא נשתכח מהם דקדוק מדקדוקי התורה, כאמרו180 כי עזרא הכין לבבו לדרוש בתורת אלהים וכו'. ומפני שהיה הוא סבה לבל תשכח מן העולם ולולי הוא היתה התורה משתנית181 לפי מעוט יודעיה ומלמדיה ודורשיה, אמר שהיתה שם שכחה והוא יסדה, והוא אמרו ויסדה שעשה לה יסודות כדי שלא תשתכח.

חזרה ונשתכחה בימי הלל, ולא שנשתכחה שהרי בימים שעלה הלל לארץ ישראל היו שם בני בתירא שהיו חכמים מופלאים ונוהגים נשיאותם בארץ באותו עת כמוזכר במסכת פסח שני182, ושמעיה ואבטליון שהיו חכמים גדולים ורבותיו של הלל. אלא כוונת המאמר כמו שאמרתי, כי כשעלה הלל מבבל הוצרכה להם הלכות פסח אם דוחה את השבת אם לאו, ודרשו קל וחומר ונפרך, ושאלו את הלל ודרש להם מפי שמעיה183 במועדו ואפילו בשבת, מפני שלא ידעו לדרוש חכמי ארץ ישראל שהיו שם מה שנרמז להם מסיני ושקבלו דור אחר דור עד משה דדחיית הפסח את השבת מבמועדו, הרי נחשב להם כאלו נשתכחה מהם את התורה שכלה קשר אחד כמו שאמרתי. ומאמרם גם בר' חייא ובניו, יש לך לדעת ולהתבונן כי רבינו הקדוש שהיה רבו של ר' חייא עד שאמרו184 אם ר' לא שנאה ר' חייא מנא ליה, והיו בימי ר' חייא כמה גדולים מופלאים כר' ישמעאל בר יוסי ור' הושעיא ולוי ובר קפרא ור' שמעון בנו של רבינו הקדוש ור' חנינא וזולתם קהל גדול מופלא ממבחר חכמי ישראל, ור' חייא נפטר בימי ר' הקדוש כמוזכר בכתבות185. ואני תמה האיך אמרו שנשתכחה ושהוא החזירה. אלא שנתפזרו קצת מעמנו בערי הפרזי שלא היה שם בית ועד לחכמים, ומן הידוע שבמקומות שישארו בלי מלמד תשתכח התורה מהם, ור' חייא ובניו נתנו דעתם לחזור באותן המקומות לקיים התורה בידם. ובאמת היתה התורה משתכחת באותן המקומות אם לא יסדוה בימיהם בשקידת ר' חייא ובניו. וזהו שאמרו במציעא בפרק השוכר את הפועלים186 כי הוו מינצי ר' חייא ור' חנינא אמר ליה ר' חנינא187 בהדי דידיה קא מינצת דאנא הוא דעבדי דלא תשתכח תורה דשדינא כיתנא ומגדלנא עשבי188 וציידנא טביי ומאכילנא בשריהו ליתמי ומאריכנא מגלתא וכתיבנא חמשה חומשי תורה לחמשה ינוקי וסליקנא למתא דלית בה מקרי דרדקי ומקרינא חמשה ינוקי בחמשה חומשי תורה ומתנינא שתא ינוקי בשתא סדרי ואמרי להו עד דהדרנא אתינא אקרו ואתנו אהדדי ועבדי לה לתורה שלא תשתכח מישראל. ובניו גם כן אחזו בדרך הזה כמו שאמרו בנדה פ' המפלת189, בני ר' חייא נפקו לקרייתא כי אתו אמר להון אבוהון כלום בא מעשה לידכם וכו' כדאיתא התם. זו היא כוונת המאמר ההוא לא זולת זה.

ועתה אבאר קצת מקראים באו בנביאים ועזרא יראה מפשוטיהם מה שטוען עלינו זה שנאבד ספר תורת משה ע"ה, שלא נמצא ספר ביד אחד מהם עד שמצא חלקיה הכהן ספר אחד בבית המקדש ושלחו ליאשיהו המלך ונתחדשו במה שכתוב בו מן המצוות והאזהרות כאלו לא ידעום כלל, והוא שכתוב בד"ה190 ובהוציאו191 את הכסף המובא בית ה' מצא חלקיה הכהן את ספר תורת ה' ביד משה ויען חלקיה ויאמר אל שפן הסופר ספר התורה מצאתי בבית ה' ויתן חלקיהו את הספר אל שפן ויבא שפן את הספר אל המלך וכו' ויגד שפן הסופר את המלך192 לאמר ספר נתן לי חלקיהו הכהן ויקרא בו שפן לפני המלך ויהי כשמוע המלך את דברי התורה ויקרע את בגדיו. ואקדים לך הקדמה, כי באמת יש לכל בעל שכל לשאול למה היתה החרדה אשר חרד עתה יאשיהו על דברי הספר הזה, וכאלו לא ידע עד עתה המתחייב עליו בעבודה בעשיית המצות ומן האזהרות ושידע שחטאו המלכים אשר קדמוהו בעשותם התועבות ההם, והלא הוא בעודנו נער החל לדרוש לאלהי דוד אביו ככתוב בדברי הימים193 ובשמונה שנים למלכו והוא עודנו נער וכו' ובשתים עשרה שנה החל לטהר את יהודה וירושלם מן הבמות והאשרים והמסכות ועצמות הכהנים שרף באש על מזבחותם ויטהר את יהודה וירושלם. אם כן באמת היה יודע שאסרה תורה כן ואבותיו שעשו כן נתכה בהם חמת ה', ואם לא היה בידו ספר התורה האיך ידע ואיך תתכן אליו עבודת השם יתברך על דרך האמת. גם נביאים היו בימי אבותיו ובימיו לא סרו מעולם מהוכיח אותם ומהודיעם דברי תורת משה, ואיך עמדו כל כך שנים שלא נמצא ספר תורה ביד אדם, והוא מחויב היה לכתוב לעצמו ספר תורה כמו שכתוב194 וכתב לו את משנה התורה הזאת על ספר והיתה עמו וקרא בו כל ימי חייו. ועוד כי באמת למן היום הראשון אשר נתן המלך אל לבו לדרוש לאלהי אמת, נתחזקו נביאי האמת ועובדי השי"ת להחזיק בדת להורות את העם, והספר הזה לא נמצא עד שנת שמונה195 למלכו, ואם כן לא נמצאת תורת משה בידם כל אותם עשר שנים אף על פי שנתחזק יאשיהו בדרכי השם יתברך וכל עובדי השם עמו, זו דבר שאין השכל מקבלו כלל. אלא שמצא את הספר בבית ה' במקום שלא ידעוהו ולא מצאוהו עד עתה, ונכר בו כי הוא נשאר שם מקדם מימות המלכים הראשונים, ואף על פי שמנשה ואמון בטלו עבודת השם עד שהכניסו פסל הסמל בבית האלהים196, ואלו מצאוהו הוציאוהו משם. ועתה נתגלה להם ולא נתגלה להם עד עתה, ויודעים היו באמת כי כל עניניהם והקורות אותם לא היו להם דרך מקרה רק בסבות אלהיות ליסרם ולהוכיחם ולהודיעם ית' כי עיניו פקוחות על דרכיהם, וידעו באמת כי נהיה זה בסבה מכוונת כדי שיתבוננו בו בינה. ושמא מצאוהו נגלל197 על פרשת התוכחות והיעודים שייעד השם יתברך את ישראל ואת מלכיהם בעברם על דברי התורה הזאת, בפרשת198 יולך ה' אותך ואת מלכך אשר תקים עליך199 וכיוצא בזה מן היעודים בתורה, וידע מזה שחטאו ושישיגם מן העונש מה שכתוב בספר ההוא, והוא אמרו200 ויקרא בו שפן לפני המלך ויהי כשמוע המלך את דברי התורה ויקרע את בגדיו ויצו המלך את חלקיהו וכו' לכו דרשו את ה' בעדי ובעד הנשאר בישראל וביהודה על דברי הספר אשר נמצא כי גדולה חמת ה' אשר נתכה בנו אשר201 לא שמרו אבותינו את דבר ה' לעשות ככל הכתוב בו202 על הספר הזה, הנה שאמר שעל דברי הספר הנמצא ידע כי נתכה החמה על אשר לא שמרו האבות את התורה, ואם לא שהתבוננו מן הספר בעצמו שמצאו, לא היה אומר על דברי הספר אשר נמצא כי גדולה חמת ה', רק היה אומר דרשו את ה' בעדי ובעד הנשאר בישראל וביהודה כי גדולה חמת ה' על אשר לא שמרו אבותינו את דברי ה' לעשות ככל הכתוב בספר הזה. ועוד כי באמת203 נתחדש לו עתה שחטאו האבות על מה שקדם להם, ומה ראו עכשיו להתבונן ממנו כי גדולה החמה אשר נתכה ולא נתבונן אליו עד שמצא הספר ההוא.

עוד הכתוב בספר עזרא204 ביום ההוא נקרא בספר205 באזני העם ונמצא כתוב בו אשר לא יבוא עמוני ומואבי בקהל ה' עד עולם כי לא קדמו ישראל206 בלחם ובמים וגו' ויהי כשמעם את התורה ויבדילו כל ערב מישראל. גם שם כתוב207 וימצא208 כתוב בתורה אשר צוה ה' ביד משה אשר ישבו בני ישראל בסכות בחג בחדש השביעי אשר209 ישמיעו ויעבירו קול גדול210 בכל עריהם ובירושלם לאמר צאו ההרה211 והביאו עלי זית וגו'. הנה שפשוטי הכתובים האלה מורים שלא ידעו מצות הסכה ולא מניעת עמוני ומואבי. ואין הדבר כן, רק מן הידוע כי אי אפשר לעם אחד להיות כלו הולך על דרך התורה בעשיית כל המצות ובמניעת כל מה שבאה עליו האזהרה בתורה עד שלא ימצא בהם יוצא מגדר התורה, אלא יש עובר מדעת אנסתו תאותו, ויש שוגג לא ידע ולא התבונן, וכל שכן עם שגלו ונתפזרו אנה ואנה בגלותם ומצאו מן הצרות מה שמצאו. וכשמעם את דברי התורה, יזכור מה212 שלא זכר וישוב, ומי שעבר מדעת יתן על לבו ויתחרט, ועל כן באה האזהרה בתורה213 להקהיל את העם האנשים והנשים והטף בשנת השמטה ולקרא באזניהם את דברי התורה, ונתנה בו התורה טעם למען ישמעו ויראו. וכן כשקרא להם עזרא בספר התורה ראו מה שנצטווה, ומי שלא שמע התבונן, ומי שידע ועבר מדעתו, חרדו כלם חרדה גדולה על זאת כששמעו את דברי התורה, מדרכם214 והוציא מי שהושיב הנשים הנכריות והבדילו מי שנתערב בהם מן העמונים ומן המואבים, וכן בעשיית הסוכה. ואף בימי הנביאים לא היו כלם עושים סכות, או שלא היתה להם הכנה, או שעברו מקצתם, ועתה עשו כלם לא יצא מן הגדר הזה אחד מהם, והוא אמרו215 ויעש כל קהל216 השבים מן השבי סכות וישבו בסכות כי לא עשו מימי יהושוע217 בן נון כן בני ישראל עד היום ההוא ותהי שמחה גדולה מאד. ומן הידוע כי בימי יהושוע ודוד ושלמה עשו סכות בני ישראל, אלא שלא עשו כלם ככה כמו שאמרתי.

עוד אמר המשוגע הזה, כל היהודים מודים שאינם על התורה, שהתפלות אשר יחייבום עתה לא היו מחויבים בהם בימי ממשלתם משליחות משה עד הכרת ממשלתם, ושהיתה דתם המחויבת להם מאז הקרבנות והמעשרות אל בני לוי, והם עתה על חלוף זה כלו, ועל הדת יודו שהיא מחוברת ממחבריהם וראשיהם. ואמר עוד, ואם יאמרו שאלו הדתות אמנם יתחייבו לנו בזמן היותנו בארץ הקדושה, כבר הודו שתורת משה אמנם יחייבם אז ולא יחייבם עתה, ויעזור זה שהם היו בימי היות משה ע"ה לפניהם חי218 ולא נמולו לעולם עד שנכנסו לארץ הקדושה ואז מל אותם יהושע בחרבות הצרים219. וזה אשר רצינו בהם תחת היגיעה והוא נפילת דתם וחיוב הנחת המעשה. כל אלו דברי המשוגע.

והמשוגע הזה תאלמנה שפתיו ושפתי כל הזונים אחריו ושגעונותיו, שדבר שלא בהשגחה כלל בשאט בנפש על תורת השי"ת נתנה על יד נביאו נביא מפורסם נאמן מוסכם בהסכמת הכל, כדבר על תורת תעתועים כתבם להם נביאם המתעתע. והמשוגע הזה אם ראה רמיזה אחת בתורתנו השלמה בהבטה ראשונה, חייבו מעוט הבנתו שירד לעמקה ועמד על תכליתה, ואלו ראה זה המשוגע מאורות מימיו היה רואה שתשובותיו אלו כסלות מורות על חולי המוח בלי ספק. והעני איננו יודע כי התורה האמיתית יש לה על כל פנים תכליות שלשה, האחד זמן והשני מקום והשלישי כלים. ולא תורתנו הקדושה השלמה המחויבת מן החכמה העליונה לענינים מכוונים אלהיים בלבד היא בנויה על השלש האלה, אלא אף הדתות כלן בכללן וגם הנמוסים והנהגת המדינות אי אפשר להם בלתי זה, וזה מושכל ראשון. וראה שצותה התורה שלא לעשות מלאכה ביום השבת וחייבה העושה סקילה, וכן חייבה האוכל חמץ בפסח כרת, וחייב ישיבת הסכה בחדש השביעי, הנשוב אנחנו ונחייב מזה שהמלאכה מנועה ונתאבת220 אצל הבורא וכן אכילת חמץ וכן ישיבת הבתים, והנבחר אצלו ית' המנוחה והבטלה ואכילת המצה וישיבת הסוכות, וכמו שיבחר לעולם הנזבחים והאסור והמניעה בנבלה ושרצים וכיוצא בהם. זה שגעון, שלא צותה התורה במניעת המלאכה אלא בזמנים ידועים כדי שנזכר מה שקרה ונתחדש באותן הזמנים, כאמרו221 למען תזכור את יום צאתך מארץ מצרים, ואמר222 למען ידעו דורותיכם כי בסוכות הושבתי את בני ישראל, ואמר בשבת223 ששת ימים תעבוד וגו' על כן צוך לעשות את יום השבת, וזה כולל חלק גדול ממצות התורה, והוא תכלית הזמן. והמקום, הנה צותה התורה בעשיית הקרבנות, אם כן יחייבנו זה להעלות בכל מקום ונאמר שהמעשה נבחר אצלו ית' ובאיזה מקום שיקרה, וזה מן השקר, שלא צוה לעבוד לפניו בעבודה זו רק בארצנו הקדושה ובחלק ידוע מן הארץ ומנע שאר המקומות, כאמרו224 השמר לך פן תעלה עולותיך בכל מקום אשר תראה כי אם אל המקום אשר יבחר ה' אלהיך225 וגו', הנה שייעד לנו מקום ידוע מחלקי הארץ ומנע ממנו שאר המקומות. והחלק הזה כולל מצות רבות, הקרבנות והמעשרות ואחרות רבות, וזה תכלית המקום. והכלים, שהוא ית' צוה שנעשה לו משכן ושילבש הכהן המשמש לפניו בגדים ושישחוט לפניו מבעלי חיים במזבח, אם כן נבא ונאמר שהבנינים אצלו נבחרים מאיזה בנין שיהי' ונבנה מזבח מאיזה דבר שנרצה ושנעמיד לפניו כלים נאים כמנורות וכיוצא באלו ושילבש העובד לפניו בגדים נאים איזה בגד שיהיה נאה ומשובח, וכן יעמד226 לפניו בשחיטת בעלי חיים איזה שיהיה שמן וטוב ואיל וצבי ויחמור וברבורים אבוסים, וכן נעבוד לפניו על יד איש נכבד כהן גדול וכל שכן שכתיב227 העבודה נבחרת מגדולי העם כמלך וכשרים. זה מן השקר, שלא צותה התורה אלא בלבישת בגדים ידועים, וכן הבנין בנין ידוע, והכלים שנכניס שם כלים ידועים לא זולתם, ושלא ישמש לפניו אלא אנשים ידועים מזרע מיוחד, ושלא נעבוד לפניו אלא בשחיטת בעלי חיים ידועים מן העוף ומן הבהמה, כמוזכר כל אחד מאלו בתורה. וזה יאות לדת אמת מכוונת רומזת ענינים רוחניים אלהיים, ושלא נפלו מצותיה ועניניה בדרך מקרה או לחפץ פשוט כאשר יקרה לדתות המדומות, ולא יסכל זה רק סכל ומי שאין מוח בקדקדו, ולא יפול זה בחלק החלוף והשנוי כלל.

ואם יטעון המשוגע הזה עלינו מצד המילה שהיא מצוה התלויה בגוף ולא נהגה במדבר עד שמל יהושע, גם זה ממיעוט ידיעתו במה שנהגה התורה עם מקבליה. והוא שהתורה לא שנאה הגוף ולא רצתה לאבדו ולא צותה מה שצותה אף במקום סכנת הגוף, זולתי בשלש מצות ידועות שהם עבודה זרה וגלוי עריות ושפיכת דמים228 מפני שעמודי התורה נכונים עליהם, אבל כל שאר הפקוח מהנפש דוחה אותם. ומן הצד הזה נפטרו ממנה במדבר, לפי שלא היה להם זמן קבוע ידוע לחנותם ולמסעם והדרך סכנה לימול ואולי באולי שימולו יסעו ויסתכנו. וכענין הזה בא לרבותינו ז"ל מן הטענות במניעתם במילה כמוזכר ביבמות229. ואין בזה שנוי וחלוף בדת כלל אלא הנהגה אחת בזה לכל המצות. הידין אדם לחלוף מי שמבעיר האש בשבת לצורך חולה שיש בו סכנה להצילו ואף על פי שצותה התורה ואמרה230 לא תבערו אש בכל מושבותיכם ביום השבת. וכלל כל הדתות מוסכמות בדבר זה עד ששב להם כמושכל ראשון שאין לך דבר שהוא עומד בפני פקוח נפש זולתי באותן שלוש שאמרנו לבד. ואין זה חלוף ושנוי, שהתורה כך אמרה, נהוג כן וכן והשמר מכן וכן ואם יהיה במניעתו פקוח נפש אל תנהוג כן, והוא אמרו231 אשר יעשה אותם האדם וחי בהם, נמצא שעקר הצווי על תנאי כן היה וזה מבואר.

גם מה שאמר שהתפלות אשר יחייבונו אותם לא היינו מחויבים בהם בימי ממשלתנו וחשב זה לחלוף, גם זה שגעון ועורון ממנו. היתכן אל הבריא ואל החולה או למי שמזונותיו מצויות אצלו ומי שצריך למזונות ואין לו וכן לבן חורין ולשבוי תפלה אחת, זה החולה צריך להתפלל על הרפואה והבריא על התמדת הבריאות, והשבוי שישוב לארצו ובן חורין שלא יגלה, והעשיר שיתמיד על עשרו ועל מזונותיו והעני שירויח ויגיע למזונותיו. ואנו בהיותנו על אדמתנו והנהיגו אותנו מלכינו שופטינו ונביאינו היינו מתפללים על התמדת הענין, וכשגרם החטא וגלינו מארצנו אנו צריכין להתפלל להשיב שופטינו ויועצינו כבתחלה ושימלוך הוא ית' עלינו כבראשונה ושלא יבעלונו אדונים זולתו ולהצמיח לנו צמח צדק את דוד מלכנו ולהשיב המקדש על מכונו ועמנו למעונו ועבודה הקדושה למקומה. יפול הוא וכל הטועים אחריו, אנא מצא הוא נפילת הדת בזה וההנחה על עשיית מצותיה.

עוד אמר המשוגע, והיהודים יודו על הדת שהיא מחוברת ממחבריהם וראשיהם. אלו דבריו. והכוונה לו בזה, שאינה מחויבת לנו מפי נביאנו המקודש משה רבנו ע"ה, רק דברים חברום לנו חכמינו ומדעתם ר"ל המשנה והתלמוד. וזה שגעון ממנו ודבריו בזה כמי שלא למד ספר מעולם לא מספרי דת מן הדתות ולא מספרי מחבר בשום חכמה. והוא מן הידוע שהדברים הנכתבים על הספר כשיבא מאיש חכם, יהיה הספר ההוא יותר עמוק, וכל מה שיהיה בא מחכם יותר יהיו דבריו עמוקים וכוללים יותר מן הכוונות, לפי שהחכם עם היותו משתדל להבין למשתכל בספרו סובר שבאורו יספיק לכל, וכל שאינו חכם כל כך דבריו יותר פשוטים להבין, וזה נגלה מבואר. ועוד שהחכם לפי רוב חכמתו כולל כוונות רבות בדברים מועטים, ועל כן ספרי הנביאים עמוקים יותר וסובלים מן הפירושים הרבה. וכן יקרה בספרי הפלוסופים, שהספרים שחברום הראשונים יתחבטו חכמי האחרונים להבין כוונת המחבר ופירושן. כל שכן ספר כולל מה שהוא ומה שהיה ועתיד להיות כתורתנו השלמה והתמימה שכוללת מן החכמה כל מה שהיה מן הבריאה הראשונה עד תכלית כל חכמה, ואפילו בא נביא מן הנביאים לכתוב בפרטי כל מה שתרמוז בה לא יכיל גליון, וכן בפירושי מצוותיה. ועל כן אי אפשר אלא לקבל פירושיה מפי הנביאים פעמים דרך כלל ופעמים דרך פרט שמסרו לחכמים מה שבא בתורה מן הרמזים, כי כל ספר שכולל מן העקרים הרבה צריך על כל פנים לרמוז במלותיו ובאותיותיו ובמוקדם ובמאוחר ובהקש ובגזרה שוה ובקל וחומר וכיוצא בזה הרבה. ועל זה מסר משה ליהושע והזקנים שהיו בדורו על פי הקדוש ברוך הוא, ויהושע מסר לנביאים ונביאים מסרוה לאנשי כנסת הגדולה והם לתלמידיהם232. ועד"ה אי אפשר שיהיה משמעות כל התורה כלה כלליה ופרטיה המסור בעל פה זכור לבל ישכח פרט מן הפרטים מכלל כל העם, גם כל הענינים המתחדשים אין להם תכלית ואי אפשר להיות דעת הכל שוה בהם. על כן יצטרך עכ"פ שיעמיד בעל הדת ית' עמוד אחד שיפנה כל ספק אליו וישען עליו, והוא שאמר שמשמעות הדברים ילך אחר החכמים שיהיו בכל זמן מהזמנים במקום הפלוני שמחברת החכמים מתקבצות לשם לשקוד תמיד על הדת ועל פירושה עם סיוע השי"ת שמאיר עיניהם ושכינתו עומדת ביניהם, או שיאמר שנלך אחר רוב המסכימים על דעת א', והוא אמרו בתורה233 כי יפלא ממך דבר בין דם לדם בין דין לדין בין נגע לנגע דברי ריבות בשעריך וקמת ועלית אל המקום אשר יבחר ה' אלהיך לשכן שמו שם, והכונה לומר אחר שהוא משכן שמו שם בטוחים הם ממכשול הדעות המופסדות ושיעמדו שם על האמת, וצוה הוא ית' שינהג על פי הבאור שיבארו הם כאלו קבלו הם מסיני לפי שאי אפשר בלתי זה, עד שתצטרך לחייב מיתה על ממרה, והוא אמרו234 ועשית על פי התורה אשר יורוך ואשר יגידו לך מן המקום וגו' לא תסור ימין ושמאל וגו' ואמר והאיש אשר יעשה בזדון לבלתי שמוע אל הכהן וגו' ומת האיש ההוא235, לפי מה שביארו הם מצוה ממצות התורה ואפילו אמרו בפירושם על ימין שהוא שמאל236. ועוד אמרה תורה237 אחרי רבים להטות. ומן הידוע כי כל שירבה הזמן ירבו יותר ספקות בפירושי התורה ויצטרכו יותר אל החכמים הגדולים לבאר העקרים, ועל כן בימי הקדמונים כהלל ושמאי לא נחלקו רק בדברים מועטים בששה דברים בלבד238, ואחר רבות הזמנים נחלקו בכמה, והצרכו לחזור אל העקר שיסדה התורה והוא שילכו אחר רוב הדעות, והוא שאמרו יחיד ורבים הלכה כרבים239. וכדי שלא ירבו יותר ספקות, חברו בזה ספרים וגלו פירושי התורה, מה שהוא מקובל ביד הכל לא יחלק בו אדם על חבירו, וכן מה שנפל להם בו המחלוקת, וגלו מה שסמך בו כל אחד במה שאמרו, ומסרו לנו מסורת חכמה על הדרך שאמרנו לגלות לנו מי על דעת פלוני ומי על הפכו וכמה היו אלו כנגד אלו לדעת שהלכה היא כדברי הרבים, גם גלו לנו איזה מן החכמים יותר דבריו מוסכמים, עד שאמרו240 ר' מאיר ור' יהודה הלכה כר' יהודה, ר' יוסי ור' שמעון241 הלכה כר' יוסי מחברו, וכן רבים. והודיעונו יתרון חכמת רבינו הקדוש בסדור ספרו סדר המשנה, חברו בתכלית החכמה בקצור ובסדור בסתם ואחר כך מחלוקת ומחלוקת ואחר כך סתם242, וכוללו ענינים גדולים בדברי קצתם. וזה לא הגיע אליו עם מבעלי הדתות לכל הדקדוקים האלה והאסף החכמים במקום אחד נושאים אלו כנגד אלו עד שיתברר אליו הכל או שיתגלה להם דקדוקים גדולים הביא לזה ולזה לומר מה שאמרו, ויבין וישכיל כל רואת243 שלא באו לזה אלא אחר החקירה הגדולה והדקדוק הרב. וכן על כל פנים יצטרכו כל עם ועם מבעלי הדתות להשען על חכמיהם בפירושי הדת ומה שיתילד להם מן המקרים והענינים זמן אחר זמן, ואין בכל זה חסרון לתורתנו השלמה רק יתרון דעת והכשר מעלה שדקדקו כלל כל החכמים תכלית כל הדקדוקים והחקירה הזאת. ובאמת כי חכמינו ז"ל הוסיפו לנו מדעתם כמה מצות וגדרו לנו כמה גדרים, ולא להוסיף על דברי תורה כלל אלא לגדור בפני הכל כדי שלא יגעו בשל תורה, וזה לרוב חבתם לשמור מה שנצטוינו במצות השם הנכבד כעבד המשמש מחשק ומאהבה את אדוניו ומרוב שמחתו בעבודתו עושה משמרת למשמרת אדוניו244. גם הוסיפו מקצת מצות בארו לנו שהם מדבריהם, להזכיר נסים שעשה לנו השי"ת ליסד בלבבות שהמקרים והמאורעות מסורות מאתו ית' שמו וההצלה בהשגחה ממנו ית' ואליו נשוע ונושעה, כי הוא המכאיב על החטא והיציאה מן העבודה והוא יחבש וירפא עם התשובה וההודאה אליו, וזה עמוד שהתורה נכונה עליו, ויאות לחכמים אוהבי תורת אלהים ומכירים את בוראם כמותם להזדרז ולהתעורר על זה.

עוד אמר המשוגע, שהיהודים בטלו את העסק ולא יניחוהו באפשר, שאמרו שהשי"ת ישתנה אם יצוה בדבר ואחר כך יחזור ממנו, ואם יהיה זה חזר האמת השקר והמצוה עבירה והעבירה מצוה. ואמר הוא, לא נדע להם טענה זולתה, והיא מהחלושות שיוכלו להיות ומהפסחות אשר לא תוכלנה לעמוד על רגלם, בעבור כי מי שסדר פעולות האל ית' כלם וכולל חכמותיו ומופתיו בזה העולם אמת בטול מאמרם, שהאל ית' יחיה ואחר ימית וימית ואחר יחיה ויסיר הממשלה מעם עז וישפילם אל עם מושפל ויחזק וירחם מי שירצה מתי שירצה מן הבריות הטובות והרעות ולא ישאל על מה שיפעל. אלו דבריו.

וזה ממה שאמרתי, כי במעט שהשגיח על אמונת היהודים ומעט שידע מטענותיהם חשב שירד לעומק טענות האמת שיש לדת ולאמונה. והטענה שאמר משם היהודים מקצתה אמת ומקצתה שקר ולא כן דעת היהודים. והוא שאלו אמרנו שכל מה שיעשה השי"ת או רצהו או צוה עליו אי אפשר שיעתק או יחלף, איננו כן כי הוא יצוה וירצה בזמן וישנה וירצה בפועל ההוא בזמן אחר ויחליף מה שצוה בזמן אחר, וזה כלו לפי שלא הבטיח על החלוף ולא צוה לזמן מרובה יותר מזה. ופעמים ישנה אף מה שאמר שיארך עד זמן ארוך או לעולם, וזה מפני שרצה או צוה בתנאי, ואם יבטל התנאי תתבטל ההבטחה. וזה שאנו אומרים והוא האמת, שהשי"ת צוה לבני נח מעקרי המצות שבעה245 לבד וכלל את כלם בעונש מיתה לעובר246 כדעתנו אנו קהל המאמינים, ואברהם ויצחק ויעקב והשבטים והנולד מהם עד משה וממשה עד מתן תורה בסיני היו מבני נח נכללים באותה תורה ומצווים להמית העובר, ואלו גזל אחד את חברו או הכהו חייבים בית דין שבאותה שעה להמיתו, והוא שהרג משה את המצרי בהכותו איש עברי מאחיו247, ומן הדין הרגו לא בעול כמקנא לאחיו. ולאחר זמן העמיד קהל ישראל בהר סיני ונתן להם תורה שלמה, וחלף וחדש שלא יומת איש על הגזל ועל הכאת החברים וענש במקצת המצות248 ובמקצת מיתת בית דין ובמקצת מיתה בידי שמים ובמקצת כרת ובמקצת פטר מכל אלו אלא שיש עליו עונש בידי שמים כשאינו הולך על מה שנצטוה. וכן היתה אשת איש אסורה לעולם לא יוכל בעלה הראשון אשר לקחה לגרש אותה ולהתירה249, ואחר כך חדשה התורה לישראל להתירה בגט. וכן היה כל בעל חיים אסור באכילה עד שימות לגמרי ואף על פי שנשחט כדינו250, ואחר כך חדשה התורה לישראל שיהיה נתר אחר שנשחט ברוב סימנין כדינו. ועוד ענינים אחרים נאסרו באותה התורה ונתנה תורה בסיני ונתחדשה לנו הלכה, וכל זה איננו חלוף ואין א' טועה בזה לשום אותו מהחלק החלופי. וזה מפני שלא אמר הוא ית' בנתינת אותה התורה שתמשך לכל העולם לא תשתנה, והרי זה בימי251 החול והשבת וימות השנה וחג הסכות וחג הפסח, שבימי החול ראוי להתעסק בישובו של עולם ונאות אצלו ית' והבטלה נתאבה252, ובשבת נאסרה המלאכה והבטלה (והמלאכה) רצויה. וכן אכילת המצות בפסח, ואחר הפסח אסור להוסיף וראוי לאכול את החמץ. וכן הענין בסוכה וישיבת הבתים, ורבים זולת זה. אבל העסק והחלוף שלא נניחנו אנחנו באפשר, הוא שיאמר השי"ת ובלא תנאי, שהמצוה הפלונית או התורה הפלונית לא תסור ולא תשתנה לעולם רק תנהוג דור אחר דור כימי השמים על הארץ, זה שאמרנו שאינו באפשר שישתנה לעולם. וכל מי שבא ואמר שהשי"ת נבאו ושלחו לא נאמינהו, כמו שלא נאמין שישתנה הוא ית' מכל אלה, כי לא ישתנה דבר שאמר מי שאמרו עד שישתנה הוא ונתחדש לו רצון אחר שלא רצהו בראשונה, וזה מושכל ראשון לא יחלק עליו אחד ממי שיקרא אדם, וכל שכן אם צוה שלא נאמין על החלוף. ואם קם נביא מן הנביאים או חולם מן החולמים חלום ונתן אות או מופת, צוה בו שלא נחוס ולא נרחם עליו, שזה אי אפשר שישתנה בלתי אם ישתנה הרצון באלהי253 חלילה. והנה אמר בתורתנו על יד נביאנו הידוע לכל ומוסכם בפי כל שהוא אב לכל הנביאים מרע"ה, שמצות התורה עולמית נצחיות לדור ודור, באמרו254 חוקת עולם לדורותיכם, ואמר255 למען ירבו ימיכם וימי בניכם על האדמה וגו' כימי השמים על הארץ, ואמר256 כי יקום בקרבך נביא או חולם חלום ונתן אליך אות או מופת וכלל הענין, וכן בהרבה מקומות. ואם כן איך נאמין מי שהכחישו הוא ית' וצוה שלא נאמין ושלא נשמע לו, ואיך נאמין שנתחלף מה שאמר מי שלא יתחלף רצונו חלילה שלא יתחלף לעולם ובלא שום תנאי. שאלו היתה התורה והמצות נתונות על תנאי היא257 באפשר שתתחלף עם חלוף התנאי, וכמו שיקרה לנו עתה בקצת המצות התלויות בארץ ובמקום ידוע כקרבנות והמעשרות, ואין זה חלוף אלא דבר על עמדו עומד עד שיתקיים התנאי כמו שהקדמנו ואמרנו למעלה.

נשלם בס"ד ביל"או תם